"Renosters is behulpsaam en takel self die stropers," het die minister van die omgewing en toerisme gesê nadat 'n vermeende stroper die naweek aan sy wonde beswyk het ná 'n renosteraanval.
Die minister, mnr. Pohamba Shifeta, het gister tydens 'n mediakonferensie in die hoofstad die jongste stropingsyfers verskaf en bevestig dat 'n vermeende stroper Saterdag (21 Okt) oorlede is nadat hy ernstig deur 'n renoster in die Etosha Nasionale Park beseer is.
"Hy het probeer loop, maar hy het baie gebloei. Hy het oomblikke ná sy inhegtenisneming weens vermeende dehidrasie en beserings van die renosteraanval gesterf," het die minister gesê.
Volgens die Namibiese polisie (Nampol) se misdaadverslag is die ernstig beseerde verdagte omstreeks 11:30 Saterdag gevind en 'n nadoodse ondersoek sal die oorsaak van sy dood bepaal.
Die oorlewende beskuldigde, mnr. Rufeni Muharukua, het verlede Maandag op klagte van die jag van spesiaal-beskermde wild, die besit van ammunisie sonder 'n lisensie, asook die betreding van die Etosha Nasionale Park sonder 'n permit in die Opuwo-landdroshof verskyn.
Die minister sê sedert die begin van die huidige stropingsprobleem, het die regering deur die ministerie maatreëls in plek gestel om stropery in die land te takel en meer hulpbronne is aangewend om dit te beveg.